পাটজাত দ্রব্যেরও ভিন্নতা এসেছে। বস্ত্র শিল্পগুলো পরিধেয় বস্ত্রসহ গুরুত্বপুর্ণ ফেব্রিকস তৈরিতে প্রধান উপাদান হিসেবে তুলাকে গ্রহণ করলেও অন্যান্য গার্হস্থ্য ব্যবহারে বিকল্প প্রাকৃতিক আঁশ হিসেবে এবং টেক্সটাইল আঁশ হিসেবে পাটকে গণ্য করার প্রচেষ্টা শুরু হয়। এখন কটন প্রসেসিং সিস্টেমে পাটকে ব্যবহার করার জন্য লম্বা পাটকে ৩-৪ সেন্টিমিটার বা দেড়/দুই ইঞ্চি দীর্ঘ টুকরায় পরিণত করে রাসায়নিক প্রক্রিয়ার মাধ্যমে পাটকে তুলার কাছাকাছি গুণসম্পন্ন করা হয়। এরপর বিভিন্ন ধাপে প্রক্রিয়াজাতের পর পাটকে তুলার সঙ্গে বিভিন্ন অনুপাতে সংমিশ্রিত করে যে সুতা তৈরি করা হয়, তাকে কটন কাউন্ট হিসেবে পরিমাপ করা হয়। জুট অ্যান্ড টেক্সটাইল প্রোডাক্ট ডেভেলপমেন্ট সেন্টারে (জেটিপিডিসি) এ পর্যন্ত কটন কাউন্টের ১০, ১২, ১৫, ১৬, ২০, ২২ কাউন্ট পর্যন্ত মিহি সুতা উদ্ভাবন ও উৎপাদন করা সম্ভব হয়েছে। বিজেআরআইয়ের কারিগরি শাখা কর্তৃক উদ্ভাবিত প্রযুক্তি হস্তান্তর ও উদ্ভাবিত পণ্য দ্রব্যাদি বাণিজ্যিক ভিত্তিতে উৎপাদন ও বাজারজাত করার লক্ষ্যে আগ্রহী প্রতিষ্ঠানের সঙ্গে প্রায় ৩০০টি সমঝোতা চুক্তি স্বাক্ষরিত হয়েছে। অনেক প্রতিষ্ঠান ইতোমধ্যে বাণিজ্যিক ভিত্তিতে পণ্য উৎপাদন ও বাজারজাতকরণ শুরু করেছে।